

**VILNIAUS UNIVERSITETO**

**KOMUNIKACIJOS FAKULTETAS**

MULTIMEDIJŲ KONKURSO „ANTSPAUDAS“ SĄLYGOS IR TVARKA

**I. BENDROSIOS SĄLYGOS IR TIKSLAI**

1. Vilniaus universiteto Komunikacijos fakulteto (toliau – Fakulteto) organizuojamo multimedijų konkurso „ANTSPAUDAS“ (toliau – Konkursas) sąlygos parengtos vadovaujantis Vilniaus universiteto strateginio plano 1.3 punkto 1.3.3 papunkčiu.
2. Konkurso tikslai:
	1. skatinti novatorišką, visuomenišką, kritišką, kokybišką žurnalistinę veiklą lietuvių kalba;
	2. puoselėti dalyvių komunikacinius gebėjimus – kūrybiškumą, kritinį mąstymą, problemų analizavimą, medijų ir kalbos raštingumą;
	3. supažindinti dalyvius su Fakulteto veikla – vykdomomis studijų programomis, organizuojamais renginiais.

**II. REIKALAVIMAI KONKURSO DALYVIAMS**

1. Konkurse gali dalyvauti visi.
2. Konkursui teikiamame projekte analizuojama ir diskutuojama bet kuri pasirinkta aktuali tema/problema Lietuvos visuomenėje, pavyzdžiui, *politika, sveikatos sistema, menas, literatūra, aplinkosauga ir tvarumas, žmogaus teisės, migracija* ir kita.
3. Projektas gali būti išpildytas bet kuriuo pasirinktu formatu: tekstu (pavyzdžiui, straipsnis), vaizdu (pavyzdžiui, reportažas, animacija, derinama su tekstu), garsu (pavyzdžiui, tinklalaidė) ir kita. Skatinama projekto rengėjo kūrybinė laisvė.
4. Jeigu projekto pateiktis tekstinė (teikiamas *pdf* failas), teksto apimtis neturėtų viršyti 600 žodžių. Jeigu projektas pateikiama vaizdiniu (teikiamas *mp4* failas) ar garsiniu formatu (teikiamas *mp3* failas), įrašo trukmė – ne ilgesnė nei 6 minutės.
5. Projektas turi būti parengtas lietuvių kalba.
6. Projektas turi būti parengtas vieno dalyvio.

**III. KONKURSO ORGANIZAVIMO TVARKA**

1. Konkursas vykdomas 2 etapais:
	1. Pirmasis etapas. Registracija ir paraiškos teikimas.
		1. Visi dalyviai turi užpildyti paraiškos anketą, kurioje nurodomi asmens duomenys (vardas/pavardė, amžiaus grupė, telefono numeris, el. pašto adresas), projekto pavadinimas, patirtis žiniasklaidos lauke, projekto apimtis (plačiau žr. 6 punkte).
		2. Jeigu dalyvauja mokinys (-ė), paraiškos anketoje, be 9.1.1 papunktyje nurodytos informacijos, papildomai turi būti pateikti jį (-ą) konsultavusio mokytojo (-os) asmens duomenys (vardas/pavardė, pilnas mokyklos pavadinimas, klasė, telefono numeris, el. pašto adresas).
		3. Parengtas projektas ir paraiškos anketa siunčiami el. paštu konkursas@kf.vu.lt.
		4. Paraiškos priimamos iki 2024 m. gegužės 1 d. 18:00 val. Po nurodyto termino atsiųstos paraiškos nedalyvauja Konkurse.
	2. Antrasis etapas. Rezultatai ir apdovanojimai.
		1. Apie Konkurso rezultatus dalyviai bus informuojami 2024 m. gegužės 7 dieną anketoje nurodytu el. paštu ir Fakulteto sklaidos kanaluose.
		2. Visi Konkurso dalyviai bus apdovanoti Fakulteto diplomais.
		3. 3 Konkurso nugalėtojai (plačiau žr. 12 punkte) bus apdovanoti Fakulteto įsteigtomis dovanomis, vizitu į „LRT“ studiją ir specialia rubrika, publikuojama Fakulteto sklaidos kanaluose.

**IV. DARBŲ VERTINIMO TVARKA**

1. Pateikti projektai vertinami atsižvelgiant į jų atlikimo kokybę, kūrybiškumą, idėjų originalumą, kalbos ir rašto kultūrą, keliamos temos aktualumą, plėtojamą diskusiją.
2. Pateikti projektai vertinami skirtingose kategorijose, atsižvelgiant į patirtį žiniasklaidos lauke.
3. Prizinės vietos skiriamos nugalėtojams trijose prizinėse kategorijose:
	1. Nominacija „Metų Vizionieriaus ANTSPAUDAS” – už kūrybiškiausiai, meniškiausiai ir inovatyviausiai išpildytą multimedijinį projektą, pasitelkiant eksperimentinius, futuristinius būdus, technikas ir/ar technologijas pasakojimui kurti.
	2. Nominacija „Metų Korespondento ANTSPAUDAS” – už ypatingai paveikų multimedijinį projektą, atkreipiantį skvarbų žvilgsnį į svarbias ir aktualias temas Lietuvos visuomenėje; išskirtinai kritišką vertinimą, inicijuojamą diskusiją, kviečiančią pokyčiui.
	3. Nominacija „Metų Metraštininko ANTSPAUDAS” – už išskirtinės kalbos, stiliaus rašto kultūros multimedijinį projektą, kuriantį unikalią skaitymo patirtį pasitelkiant multimedijines formas.
4. Dalyvių darbus vertina Fakulteto sudaryta ekspertinė komisija. Vertinimo komisijos sudėtis nėra skelbiama iki Konkurso finalo.